Document ID: 32013R1352

KOMISIJOS ĮGYVENDINIMO REGLAMENTAS (ES) Nr. 1352/2013
2013 m. gruodžio 4 d.
kuriuo nustatomos Europos Parlamento ir Tarybos reglamente (ES) Nr. 608/2013 dėl muitinės atliekamo intelektinės nuosavybės teisių vykdymo užtikrinimo numatytos formos
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. birželio 12 d. Europos Parlamento ir Tarybos reglamentą (ES) Nr. 608/2013 dėl muitinės atliekamo intelektinės nuosavybės teisių vykdymo užtikrinimo, kuriuo panaikinamas Tarybos reglamentas (EB) Nr. 1383/2003 (1), ypač į jo 6 straipsnio 1 dalį ir 12 straipsnio 7 dalį,
pasikonsultavusi su Europos duomenų apsaugos priežiūros pareigūnu,
kadangi:
(1)
Reglamentu (ES) Nr. 608/2013 nustatomos sąlygos ir procedūros, reglamentuojančios muitinės veiksmus tais atvejais, kai prekėms, kuriomis, kaip įtariama, pažeidžiama intelektinės nuosavybės teisė, yra arba turėjo būti taikomos muitinės priežiūros arba muitinio tikrinimo priemonės pagal Tarybos reglamentą (EEB) Nr. 2913/92 (2);
(2)
pagal Reglamentą (ES) Nr. 608/2013 reikiamai įgalioti asmenys ir subjektai kompetentingam muitinės padaliniui gali teikti prašymą, kad muitinė imtųsi veiksmų dėl šių prekių (prašymas imtis veiksmų), ir prašyti pratęsti laikotarpį, kuriuo muitinė turi imtis veiksmų pagal anksčiau patenkintą prašymą (prašymas pratęsti laikotarpį);
(3)
siekiant užtikrinti vienodas sąlygas teikti prašymą imtis veiksmų ir prašymą pratęsti laikotarpį, reikėtų nustatyti standartines formas;
(4)
šios standartinės formos turėtų pakeisti nustatytąsias Komisijos reglamente (EB) Nr. 1891/2004 (3), kuriuo įgyvendinamas Reglamentas (EB) Nr. 1383/2003 (4) ir kuris turėtų būti panaikintas Reglamentu (ES) Nr. 608/2013;
(5)
todėl Reglamentas (EB) Nr. 1891/2004 turėtų būti panaikintas;
(6)
Reglamentas (ES) Nr. 608/2013 taikomas nuo 2014 m. sausio 1 d., todėl šis reglamentas taip pat turėtų būti taikomas nuo tos pačios dienos;
(7)
šiame reglamente nustatytos priemonės atitinka Reglamento (ES) Nr. 608/2013 34 straipsnio 1 dalyje nurodyto Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
1. Reglamento (ES) Nr. 608/2013 6 straipsnyje nurodytas prašymas, kad muitinė imtųsi veiksmų dėl prekių, kuriomis, kaip įtariama, pažeidžiama intelektinės nuosavybės teisė (prašymas imtis veiksmų), teikiamas naudojant šio reglamento I priede pateiktą formą.
2. Reglamento (ES) Nr. 608/2013 12 straipsnyje nurodytas prašymas pratęsti laikotarpį, kuriuo muitinė turi imtis veiksmų (prašymas pratęsti laikotarpį), teikiamas naudojant šio reglamento II priede pateiktą formą.
3. I ir II prieduose pateiktos formos pildomos pagal III priede pateiktas pildymo instrukcijas.
2 straipsnis
Nepažeidžiant Reglamento (ES) Nr. 608/2013 5 straipsnio 6 dalies nuostatų, šio reglamento I ir II prieduose pateiktos formos prireikus gali būti įskaitomai pildomos ranka.
Formose negali būti išbrauktų, perrašytų žodžių ar kitų pakeitimų, jos sudaromos dviem egzemplioriais.
Jei formos pildomos ranka, rašoma rašalu didžiosiomis raidėmis.
3 straipsnis
Reglamentas (EB) Nr. 1891/2004 panaikinamas.
4 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo 2014 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2013 m. gruodžio 4 d.

Labels: 7
3
12
11